La prevenció és un dels principis bàsics que han d'informar tota política ambiental.
El seu objectiu és evitar la contaminació des de l'origen abans que sigui necessària la minimització dels seus efectes o la restauració dels recursos afectats.
La importància d'aquesta prevenció s'ha anat plasmant en els successius programes d'acció comunitaris en matèria de medi ambient.
Així, el sisè programa d'acció de la Comunitat Europea en matèria de medi ambient que establia com a prioritats clau en matèria de medi ambient el canvi climàtic; la natura i la biodiversitat; el medi ambient i la salut i qualitat de vida, i els recursos naturals i residus, proposava com un dels eixos prioritaris d'acció estratègica per aconseguir aquests objectius la millora de l'aplicació de la legislació vigent mitjançant, entre altres accions, la millora de les normes d'inspecció mediambiental, la lluita contra els delictes ecològics i el suport a la xarxa d'inspecció ambiental.
També cal esmentar que es va considerar que l'objectiu de protecció de la salut humana i el medi ambient no es podria assolir sense noves reduccions de les emissions derivades de les activitats industrials, motiu pel qual la Unió Europea va elaborar una nova directiva sobre la matèria, la Directiva 2010/75/UE del Parlament i del Consell, de 24 de novembre, sobre les emissions industrials (DEI).
Aquesta Directiva deroga la Directiva 2008/1/CE, del Parlament Europeu i del Consell, de 15 de gener, relativa a la prevenció i el control de la contaminació, Directiva que alhora derogava la Directiva 96/61/CE, del Consell, de 24 de novembre, relativa a la prevenció i el control de la contaminació (IPPC).
Les directives esmentades introduïen l'obligatorietat d'una autorització ambiental en la qual, per mitjà de la integració i la coordinació administrativa, s'inclou el control de les emissions a l'aire, els abocaments i els residus produïts pel funcionament de les instal·lacions incloses en el seu àmbit d'aplicació.
La Directiva sobre emissions industrials estableix no només requisits de control per determinar el compliment de les condicions del permís ambiental, sinó que regula addicionalment l'obligatorietat de la inspecció ambiental com a mecanisme per fomentar l'aplicació de la legislació vigent, per tal de vetllar per la raó imperiosa d'interès general que és garantir la qualitat del medi ambient per tal de preservar la salut i la qualitat de vida de les persones.
El setè programa ambiental de la Unió Europea, actualment en aplicació, se centra d'una banda en mesures per millorar i enfortir la política i la legislació mediambientals i, de l'altra banda, en mesures cap a una economia verda.
Quant al primer grup de mesures, trobem novament com a objectius prioritaris la protecció dels ciutadans de les pressions i riscos mediambientals per a la salut i el benestar i la maximització dels beneficis de la legislació mediambiental millorant la seva aplicació.
Per a la consecució d'aquests objectius es proposen, entre altres accions, posar l'èmfasi en el compliment estricte de la legislació ambiental, ampliant a tota la legislació ambiental els criteris que obliguen els estats membres a realitzar controls i inspeccions eficaços.
Catalunya, en virtut de l'article 144 de l'Estatut d'autonomia té assumida la competència en matèria de protecció del medi ambient, en concret el desenvolupament legislatiu i l'execució de la legislació bàsica estatal en aquesta matèria.
En l'exercici d'aquesta competència es va promulgar la Llei 3/1998, de 27 de febrer, d'intervenció integral de l'Administració ambiental, com a mesura d'aplicació al territori de Catalunya de la Directiva IPPC.
Aquesta Llei ha estat posteriorment derogada per la Llei 20/2009, del 4 de desembre, de prevenció i control ambiental de les activitats, que suposava una adaptació a la Directiva 2008/1/CE, de 15 de gener, i a la Llei 16/2002, d'1 de juliol, de prevenció i control integrats de la contaminació, de transposició a l'Estat espanyol de la Directiva esmentada, actualment modificada per la Llei 5/2013, d'11 de juny.
La Llei 3/1998 va introduir l'obligatorietat de sotmetre els establiments a controls ambientals inicials i periòdics com a garantia per al compliment estricte de la legislació ambiental per tal de preservar un bé comú com és el medi ambient i la salut i qualitat de vida de les persones, encomanant l'execució d'aquests controls per raons d'economia, eficiència i efectivitat a entitats col·laboradores específicament habilitades que es regeixen pel Decret 170/1999, de 29 de juny, pel qual s'aprova el Reglament provisional regulador de les entitats ambientals de control.
La Llei 20/2009, del 4 de desembre, va un pas més enllà quant a les atribucions que atorga a les entitats col·laboradores que realitzen els controls ambientals en el seu marc.
Així, una acta de control inicial emesa per una entitat col·laboradora com a favorable habilita l'establiment per a l'exercici de l'activitat sense cap intervenció addicional de l'Administració, exceptuant, actualment, les activitats incloses a la Directiva sobre emissions industrials.
També cal recalcar que amb la transposició de la Directiva sobre emissions industrials a l'ordenament jurídic de l'Estat espanyol mitjançant la Llei 5/2013, d'11 de juny, es permet als òrgans competents en matèria d'inspecció designar entitats que demostrin la capacitat tècnica adequada per a la realització, en nom seu, d'actuacions materials de la inspecció ambiental que no estiguin reservades als funcionaris públics.
Addicionalment al Decret 170/1999, de 29 de juny, la Generalitat, en virtut de les seves competències legislatives i executives en matèria de medi ambient, ha aprovat nombrosa normativa reguladora d'entitats col·laboradores, tant en l'àmbit de la inspecció reglamentària dels abocaments, de la gestió dels residus, de la prevenció de la contaminació acústica i el comerç dels drets d'emissió, com en l'àmbit voluntari de l'etiquetatge ecològic de productes i serveis i sistemes de gestió ambiental, sense comptar la legislació sobre això en altres matèries.
Aquestes circumstàncies van portar la Generalitat de Catalunya a dictar un marc legal unificador de criteris en l'àmbit de l'habilitació d'entitats col·laboradores mitjançant l'aprovació de la Llei 26/2010, del 3 d'agost, de règim jurídic i de procediment de les administracions públiques de Catalunya.
Aquesta Llei insta a establir el sistema d'habilitació de les entitats mitjançant un desplegament reglamentari.
Per tot això, aquest Decret regulador de les entitats col·laboradores de medi ambient té com a finalitat desplegar la Llei 26/2010, del 3 d'agost, de règim jurídic i de procediment de les administracions públiques de Catalunya, en virtut de les competències que l'Estatut de Catalunya i la Constitució Espanyola atribueixen a la Generalitat per tal de dotar a l'Administració ambiental de Catalunya d'un sistema d'habilitació d'entitats col·laboradores a les quals pugui atribuir o delegar funcions d'inspecció i control que li són pròpies, amb la garantia que es portaran a terme d'acord amb els requisits de capacitat tècnica, independència, imparcialitat i responsabilitat.
Aquesta garantia és imprescindible i de necessitat imperiosa atès que tant la Llei 26/2010, del 3 d'agost, com la normativa sectorial que delega les funcions, atorga valor probatori a les actes, informes i certificacions emesos per aquestes entitats en l'exercici de les seves funcions com a entitat col·laboradora i, consegüentment, d'aquestes actes es poden derivar tant sancions com accions penals per l'establiment controlat o inspeccionat en cas d'incompliment, com danys irreparables per al medi i les persones en cas d'actuació no correcta de l'entitat o el seu personal tècnic habilitat.
En coherència amb aquesta normativa, el Decret proposa l'habilitació prèvia com a condició necessària per poder exercir les funcions d'entitat col·laboradora sense restringir a les empreses el seu accés al servei, però garantint que les funcions exercides per les entitats col·laboradores i el seu personal tècnic es porten a terme amb la mateixa competència tècnica, independència i imparcialitat exigibles a la mateixa Administració.
L'elaboració d'aquest Decret s'ha fet a partir dels preceptes que regula la Directiva 2006/123/CE del Parlament Europeu i del Consell, de 12 de desembre, relativa als serveis en el mercat interior (Directiva de serveis) i la seva transposició a l'ordenament jurídic de l'Estat espanyol mitjançant la Llei 17/2009, de 23 de novembre, sobre el lliure accés a les activitats de serveis i el seu exercici, i també a la recent Llei 20/2013, de 9 de desembre, de garantia de la unitat de mercat.
D'acord amb aquestes normes, només es poden subjectar a autorització les activitats per a les quals aquest règim estigui establert per la normativa europea, o bé quan hi concorrin raons imperioses d'interès general.
Concretament, la Llei 20/2013, del 9 de desembre, preveu que pot establir-se l'exigència d'una autorització, d'acord amb els principis de necessitat i de proporcionalitat, quan es justifiqui en raons imperioses d'interès general, entre les quals reconeix la salut i la seguretat de les persones i la protecció del medi ambient.
El Decret diferencia les entitats que exerceixen funcions en el marc d'una normativa comunitària que regula règims d'acreditació o d'autorització específics, les quals queden excloses de l'àmbit d'aplicació de la Directiva de serveis i de la Llei 17/2009, de 23 de novembre, i les entitats que exerceixen funcions en el marc de la normativa catalana, les quals són subjectes a la Directiva i a la Llei indicades, i els és aplicable el règim d'habilitació previst a l'article 92 de la Llei 26/2010, del 3 d'agost.
A aquest efecte, escau remarcar que el requeriment d'una habilitació prèvia de les entitats col·laboradores i dels seus tècnics respon a la necessitat de garantir que les funcions delegades de l'Administració, que exerceixen aquestes entitats, es porten a terme amb criteris d'estricta competència tècnica, independència, imparcialitat i responsabilitat com a raó imperiosa de preservar l'interès general que és el medi ambient i la salut i qualitat de vida de les persones.
La manca d'aquestes garanties, atès el sistema d'entitats col·laboradores instaurat que atorga valor probatori als seus actes, sense intervenció addicional de l'Administració, podria tenir com a conseqüència danys irreparables per al medi ambient i les persones, ja que la supervisió que porta a terme l'Administració és limitada i en molts casos es fa a posteriori i, per tant, un cop el dany ja s'hauria produït.
Addicionalment, aquesta garantia és del tot imprescindible, ja que del valor probatori que s'atorga als seus actes es poden derivar tant accions penals com sancions per a l'establiment, en cas de declarar-se d'incompliment legal per part d'aquest.
Per tot això, l'habilitació prèvia es considera com la mesura menys restrictiva i més proporcionada per aconseguir l'objectiu de disposar d'entitats col·laboradores a les quals delegar les funcions d'inspecció i control pròpies de l'Administració sense conseqüències greus, ni per al medi ni la salut i seguretat de les persones, ni per a les activitats controlades i inspeccionades.
El Decret s'estructura en cinc capítols, una disposició addicional, quatre disposicions transitòries, una disposició derogatòria i tres disposicions finals, a més de tres annexos tècnics.
El capítol primer conté les disposicions de caràcter general on es regulen els àmbits sectorials, els tipus d'entitats, les funcions i els camps d'actuació en què es poden habilitar les entitats col·laboradores.
En el capítol segon es recullen els requisits exigibles perquè una entitat pugui obtenir la condició d'entitat col·laboradora, així com el procediment que se segueix fins a la seva inscripció en el Registre d'entitats col·laboradores de medi ambient de la Generalitat de Catalunya.
Els requisits d'habilitació de les entitats que no s'habiliten a l'empara d'una reglamentació europea específica, o que no disposen d'una acreditació o autorització prèvies, s'han fixat, seguint els criteris establerts a l'article 10.2 de la Directiva de serveis i als articles 9 i 10 de la Llei 17/2009, de 23 de novembre.
No obstant això, el Decret preveu que les entitats han de demostrar que disposen de prou personal amb la formació i experiència adients i els mitjans i equips necessaris per realitzar les funcions delegades, requisit que està justificat per l'obligació aplicable a les entitats col·laboradores d'acord amb la Llei 26/2010, del 3 d'agost, de no subcontractar actuacions vinculades a l'exercici de les funcions d'inspecció i control per a les quals s'hi ha atorgat l'habilitació, ja que la subcontractació faria perillar la correcta execució tècnica, independència i imparcialitat de les tasques delegades per l'Administració.
Addicionalment, i només per a les entitats de control en l'àmbit de la prevenció i el control ambiental d'activitats per al camp d'actuació d'activitats industrials i energètiques (nivell 1) i per al camp d'activitats de gestió de residus (nivell 1), es preveu un requisit de composició mínima del personal tècnic de plantilla, requisit que és novament proporcionat a l'interès general, ja que les actuacions d'inspecció i control que porten a terme aquest tipus d'entitats és molt complexa i abasta tots els vectors ambientals.
Aquestes circumstàncies fan del tot impossible que un sol tècnic o tècnica pugui portar a terme per si mateix o per si mateixa una actuació que comporta determinacions i mostreigs de l'emissió de contaminants de tot tipus al medi.
A més, cal tenir en compte els riscos laborals que comporten les actuacions d'aquest personal tècnic en el cas de realitzar treballs en alçada o en zones amb presència de substàncies perilloses o explosives, que aconsella la presència de més d'una persona.
El capítol tercer està destinat a la supervisió de les entitats col·laboradores.
Concretament la supervisió es recull a l'article 19.
Aquest capítol també recull les obligacions de funcionament de les entitats col·laboradores.
En el capítol quart es regula la suspensió, la pèrdua i la retirada de l'habilitació, i en el capítol cinquè el règim sancionador, regulació que desplega i complementa el capítol II del títol VII de la Llei 26/2010, del 3 d'agost.
El Decret conté tres disposicions transitòries, dues per a l'adaptació de les entitats ja habilitades al règim que preveu aquest Decret, i una que preveu els fitxers existents on s'han d'incloure les dades de caràcter personal del Registre d'entitats col·laboradores de medi ambient fins que es creï el fitxer propi d'aquest Registre, tal com es preveu en la disposició final primera; una disposició addicional, una disposició derogatòria i tres disposicions finals.
Finalment, el Decret es tanca amb tres annexos.
L'annex primer conté un quadre amb els tipus d'entitats, els seus camps d'actuació, i els requisits de qualitat, d'organització i d'independència.
L'annex segon estableix els requisits addicionals d'independència i imparcialitat exigibles a determinades entitats.
L'annex tercer conté un quadre amb les quanties de les assegurances o garanties financeres.
Per tot això, a proposta del conseller de Territori i Sostenibilitat, d'acord amb el dictamen de la Comissió Jurídica Assessora i amb la prèvia deliberació del Govern,
Aquest Decret té per objecte regular l'habilitació, el funcionament i la supervisió de les entitats col·laboradores que exerceixen funcions d'inspecció i control en els àmbits sectorials de medi ambient següents:
a) Prevenció i control ambiental de les activitats.
b) Prevenció de la contaminació atmosfèrica.
c) Prevenció de la contaminació acústica.
d) Comerç d'emissió de gasos amb efecte d'hivernacle.
f) Etiquetatge ecològic de productes i serveis.
g) Prevenció de la contaminació del sòl.
h) Caracterització dels residus i dels lixiviats.
i) Control i vigilància de l'estat de les masses d'aigua i gestió dels abocaments.
j) Qualsevol altre àmbit material de medi ambient en què la legislació aplicable prevegi funcions d'inspecció i control.
Les entitats col·laboradores de medi ambient es regeixen pel que estableix el capítol II del títol VII de la Llei 26/2010, del 3 d'agost, de règim jurídic i de procediment de les administracions públiques de Catalunya, o norma que el substitueixi, pel que estableixen les normes sectorials en l'àmbit de medi ambient que els siguin aplicables, i per les disposicions que conté aquest Decret.
Tipus d'entitats col·laboradores, funcions i camps d'actuació
3.1 Els tipus d'entitats col·laboradores i les funcions que els corresponen, d'acord amb la normativa dels àmbits materials de medi ambient que preveu l'article 1, són els següents:
3.1.1 En l'àmbit de la prevenció i control ambiental de les activitats:
Els corresponen la comprovació inicial i la comprovació periòdica, o la inspecció, segons escaigui, del compliment de les condicions fixades en l'autorització ambiental o en la llicència ambiental, incloent-hi la determinació de les emissions, si s'escau; les comprovacions a què s'hagin de sotmetre les activitats incloses en el règim de comunicació; i la comprovació in situ que la informació que contenen les avaluacions ambientals i els sistemes d'autocontrol és fiable i s'ajusta a la realitat de l'establiment o la instal·lació.
També poden exercir les funcions encomanades als verificadors.
Els correspon la comprovació in situ que la informació respecte al compliment de l'autorització o la llicència ambiental en el cas de les activitats inscrites en el registre del sistema comunitari de gestió i auditoria ambientals de la Unió Europea (EMAS) és fiable i s'ajusta a la realitat de l'establiment o la instal·lació.
3.1.2 En l'àmbit de la prevenció de la contaminació atmosfèrica:
Els correspon la determinació o només el mostreig dels diferents contaminants presents a l'atmosfera i el calibratge dels sistemes automàtics de mesurament d'emissions atmosfèriques.
Els correspon l'anàlisi de contaminants atmosfèrics així com el calibratge dels sistemes automàtics de mesurament d'emissions atmosfèriques.
3.1.3 En l'àmbit de la prevenció de la contaminació acústica:
Els correspon el mesurament dels nivells sonors i de vibracions en activitats i les derivades de les relacions de veïnatge i infraestructures, i el control de la qualitat acústica de l'edificació.
Els correspon la diagnosi de la qualitat acústica del territori en el marc de l'elaboració dels mapes de soroll i dels instruments per a la preservació, recuperació i millora de la qualitat acústica.
3.1.4 En l'àmbit del comerç d'emissió dels gasos amb efecte d'hivernacle:
3.1.4.a) Verificadors (entitats i persones físiques).
Els correspon la comprovació que els sistemes de seguiment i els informes d'emissió de gasos amb efecte d'hivernacle, elaborats per l'establiment, són fiables i s'ajusten a la realitat.
3.1.5 En l'àmbit del sistema comunitari de gestió i auditoria ambientals (EMAS):
Els correspon la comprovació in situ que el sistema comunitari de gestió i auditoria ambiental (EMAS), implantat en un establiment o una instal·lació s'ajusta al que estableixen el Reglament (CE) núm. 1221/2009 del Parlament Europeu i del Consell, de 25 de novembre de 2009, relatiu a la participació voluntària d'organitzacions en un sistema comunitari de gestió i auditoria mediambientals (EMAS) i pel qual es deroguen el Reglament (CE) núm. 761/2001 i les decisions 2001/681/CE i 2006/193/CE de la Comissió, i a la realitat de l'establiment o instal·lació.
3.1.6 En l'àmbit de l'etiquetatge ecològic de productes i serveis:
3.1.6.a) Verificadors del distintiu de garantia de qualitat ambiental.
Els correspon la comprovació in situ del compliment dels criteris ambientals de les etiquetes ecològiques concedides pel departament competent en aquesta matèria.
3.1.6.b) Verificadors de l'etiqueta ecològica de la Unió Europea.
Els correspon la comprovació in situ del compliment dels criteris de l'etiquetatge ecològic de la Unió Europea.
3.1.7 En l'àmbit de la prevenció de la contaminació del sòl.
Els correspon el control, incloent-hi el mostreig, dels sòls potencialment contaminats i de les aigües subterrànies associades a aquests sòls.
3.1.8 En l'àmbit del control i de la caracterització dels residus i dels lixiviats.
Els correspon el control de la gestió de residus en les activitats de producció i de tractament de residus.
Els correspon el mostreig i l'anàlisi de residus, així com de les aigües procedents del control de les instal·lacions de gestió de residus.
3.1.9 En l'àmbit del control i la vigilància de la qualitat de les masses d'aigua i gestió dels abocaments:
3.1.9.a) Entitats de control i presa de mostres.
Els correspon el control del cicle de l'aigua en els establiments dels diferents usuaris de l'aigua i en sistemes de sanejament, la presa de mostres tant del medi com dels diferents establiments i la seva interpretació i valoració en el camp, en les condicions que en cada cas s'estableixin per a la seva conservació i transport fins al laboratori designat per a la seva anàlisi, i el control de cabals.
Els correspon l'anàlisi dels paràmetres que conformen el cànon de l'aigua, dels paràmetres fisicoquímics de les aigües, dels compostos químics prioritaris, prioritaris perillosos i preferents, dels contaminants emergents, dels paràmetres biològics i dels paràmetres hidromorfològics de les masses d'aigua, amb els límits de quantificació, precisió i incertesa i segons els mètodes analítics que s'estableixin en cada cas.
3.1.9.c) Verificadors de la gestió dels abocaments.
Els correspon l'elaboració de dictàmens sobre el funcionament i els resultats de les instal·lacions de depuració, sobre les característiques i eficiència d'instal·lacions, procediments i circuïts d'aigua o sobre les mesures correctores exigides dins dels procediments d'autorització d'abocament.
3.2 Els camps d'actuació dels diferents tipus d'entitats col·laboradores són els que s'estableixen a l'annex 1, d'acord amb la classificació de les activitats prevista a la normativa sectorial i amb la classificació catalana d'activitats econòmiques (codis CCAE).
3.3 Les entitats col·laboradores que regula aquest Decret també exerceixen les funcions d'inspecció en els àmbits sectorials de medi ambient que els siguin atribuïdes per les normes sectorials o els siguin encomanades pels òrgans que en són titulars.
Els encàrrecs per l'Administració de funcions d'inspecció a les entitats col·laboradores s'ha de fer d'acord amb el que preveu la normativa de contractes del sector públic.
Resten subjectes al pagament de les taxes que siguin legalment establertes, l'habilitació, la modificació i el seguiment de l'habilitació de les entitats col·laboradores de medi ambient i les actuacions de supervisió que preveu aquest Decret.
Habilitació de les entitats col·laboradores
5.1 Per tenir la consideració d'entitat col·laboradora de medi ambient és necessària l'habilitació prèvia del departament competent en matèria de medi ambient.
L'habilitació s'obté de la manera següent:
a) En el cas de les entitats que preveuen els apartats 2 i 3, d'acord amb el que preveuen aquests apartats.
b) Per a la resta d'entitats, d'acord amb el que estableixen els articles 6 al 10.
5.2 Les entitats que disposin d'una acreditació o autorització emesa per un organisme oficial d'acreditació o per una autoritat competent de la Unió Europea diferent de la prevista a l'article 5.3:
a) Tenen la condició d'entitat habilitada si l'abast de l'acreditació o autorització els permet actuar en els àmbit materials previstos a l'article 3 i si és coincident amb un o més dels camps d'actuació de l'annex 1.
En aquest supòsit, l'entitat ho ha de posar en coneixement de la direcció general competent en matèria d'entitats col·laboradores, que l'inscriu d'ofici en el Registre d'entitats col·laboradores de medi ambient.
b) En el supòsit que l'abast de l'acreditació o autorització no coincideixi amb els àmbits materials i camps indicats a la lletra a), s'ha d'obtenir l'habilitació de conformitat amb el que disposen els articles 6 al 10.
No obstant això, la direcció general competent en matèria d'entitats col·laboradores pot reconèixer com a vàlid el compliment dels requisits regulats als articles 6 i 7, dels quals l'entitat en manifesti el compliment en la declaració responsable prevista a l'article 8.3.
5.3 Tenen la condició d'entitat habilitada els verificadors en el marc del comerç de drets d'emissió de gasos amb efecte d'hivernacle i els verificadors del sistema comunitari de gestió i auditoria ambiental (EMAS) que disposen d'un certificat d'acreditació, emès per un organisme oficial d'acreditació o d'una autorització emesa per l'administració competent d'un estat membre de la Unió Europea.
Els verificadors esmentats ho han de posar en coneixement de la direcció general competent en matèria d'entitats col·laboradores de medi ambient, que els inscriu d'ofici en el Registre d'entitats col·laboradores de medi ambient.
5.4 L'habilitació comporta el reconeixement de l'aptitud i la capacitat de l'entitat i del personal tècnic habilitat per dur a terme funcions com a entitat col·laboradora de medi ambient, amb l'abast previst al Registre d'entitats col·laboradores de medi ambient.
L'abast de l'habilitació es determina en funció del tipus d'entitat i dels camps d'actuació previstos a l'article 3 i a l'annex 1 i pot abastar totes o només una part de les funcions que s'hi descriuen.
5.5 La condició d'entitat col·laboradora de medi ambient s'ha de fer constar en tots els documents que l'entitat habilitada i el seu personal tècnic emetin en l'exercici de les seves funcions dins de l'abast de l'habilitació.
Requisits generals d'habilitació
6.1 Poden sol·licitar l'habilitació com a entitat col·laboradora de medi ambient per a qualsevol àmbit sectorial dels que s'indiquen a l'article 3 les entitats, públiques o privades, que compleixin els requisits següents:
a) Tenir personalitat jurídica pròpia o, en el cas d'una entitat que formi part d'una organització que porta a terme altres activitats, a més de les pròpies d'entitat col·laboradora, ser legalment identificable dins d'aquesta organització.
b) Disposar d'una estructura organitzativa i de funcionament i d'un sistema de gestió que garanteixi la seva competència per dur a terme les funcions com a entitat col·laboradora amb l'abast que se sol·licita.
A aquest efecte han de complir els requisits establerts en les normes nacionals o internacionals de referència i d'altres normes europees que s'indiquen a l'annex 1.
c) Disposar de personal en plantilla amb formació acadèmica i experiència adient i dels mitjans i els equips requerits per la normativa aplicable i per les instruccions tècniques de la direcció general competent en matèria d'entitats col·laboradores de medi ambient o de la unitat o l'administració sectorial competent, per portar a terme per si mateixa totes les funcions i les actuacions que els corresponen en funció del tipus d'entitat i camps d'actuació.
En el cas d'entitats que formen part d'organitzacions superiors que porten a terme altres tipus d'activitats diferents de les pròpies d'entitat col·laboradora, les instal·lacions i mitjans han d'estar separats i ser clarament identificables dins de l'organisme superior.
d) Les entitats col·laboradores de medi ambient han de disposar d'una assegurança o d'altra garantia financera que cobreixi les responsabilitats civils de caràcter general i els danys al medi ambient que es puguin derivar de les seves activitats com a entitat col·laboradora i les dels seus tècnics habilitats, així com cobrir les despeses derivades de la repetició de les actuacions realitzades com a entitat col·laboradora en cas que se'n declari la invalidesa, les derivades de la no-realització o no-finalització de les tasques contractades i abonades prèviament en cas de suspensió, retirada o cessament de la seva habilitació, i els danys a tercers que es derivin d'una actuació deficient o inacabada per part de l'entitat.
La quantia de l'assegurança o garantia financera ha de ser adequada al tipus d'entitat i l'abast de la seva habilitació i ha de tenir la cobertura mínima establerta a l'annex 3.
6.2 L'entitat col·laboradora ha de complir els requisits que preveu l'apartat 1 durant tota la vigència de l'habilitació.
Requisits específics d'habilitació
7.1 Totes les entitats de control i els verificadors en l'àmbit de la prevenció i el control ambiental d'activitats han de complir els requisits d'independència que es fixen a la norma UNE-EN ISO/IEC 17020 i a les seves guies europees d'aplicació d'acord amb l'annex 1 i els requisits addicionals que es fixen a l'annex 2.
7.2 Les entitats de control i els laboratoris d'assaig que realitzin funcions de determinació de contaminants, de mostreig i d'anàlisi han de portar a terme aquestes actuacions d'acord amb els requisits establerts a la norma UNE-EN ISO/IEC 17025 o els que estableixi l'òrgan competent a les instruccions tècniques i procediments previstos a l'article 15.1, i han de tenir definides les activitats de control de qualitat a realitzar, així com la seva periodicitat, per tal d'assegurar que els procediments estan degudament controlats.
També han d'establir un programa de participació en intercomparacions, que abasti el període d'habilitació i que estableixi la freqüència de participació per a cada família d'assajos.
7.3 Els verificadors en l'àmbit de la prevenció i control ambiental de les activitats han de disposar com a mínim d'un tècnic o tècnica, amb formació i amb experiència mínima d'un any, per realitzar les comprovacions d'eficiència i d'estalvi de recursos energètics, d'un tècnic o tècnica, amb formació i experiència mínima d'un any per avaluar les actuacions en l'àmbit de la gestió de residus, la gestió de les aigües i la gestió de la contaminació atmosfèrica en el marc del sistema comunitari de gestió i auditoria ambientals, i d'un tècnic o tècnica, amb formació i amb experiència mínima d'un any, per realitzar les comprovacions de les instal·lacions d'enllumenament pel que fa a l'àmbit de la prevenció de la contaminació lluminosa.
Aquest personal tècnic ha de ser habilitat específicament per realitzar les comprovacions indicades i ha d'assumir-ne la responsabilitat.
7.4 Les entitats de control en l'àmbit de la prevenció i control ambiental de les activitats han de complir, segons l'abast de la seva habilitació, els requisits específics de personal següents:
a) Disposar del nombre mínim de persones tècniques, a més de la persona que assumeixi la direcció tècnica de l'entitat, següent: quatre persones per al camp d'actuació d'activitats industrials i energètiques (nivell 1); dues persones per al camp d'activitats de gestió de residus (nivell 1) i una per a cadascun dels altres camps d'actuació.
Aquestes persones han de tenir titulació universitària, han d'estar contractades a temps total a l'entitat i han d'estar habilitades per als camps corresponents.
A més del personal indicat, l'entitat pot disposar de personal tècnic habilitat amb titulació de cicles formatius de grau mitjà de formació professional per portar a terme actuacions de mostreig i anàlisi, com a part de les actuacions de control, sota la coordinació i supervisió del personal tècnic habilitat.
b) Disposar, com a mínim, d'un tècnic o tècnica habilitat/ada per realitzar mesuraments en l'àmbit de la normativa de prevenció acústica.
c) Disposar, com a mínim, d'un tècnic o tècnica habilitat/ada per realitzar mesuraments luminotècnics en l'àmbit de la normativa de prevenció de la contaminació lluminosa.
d) Per al camp d'actuació d'activitats industrials i energètiques, per al camp de gestió de residus, per al camp d'actuació d'activitats mineres i per al camp d'actuació d'activitats de serveis, l'entitat ha de disposar, com a mínim, d'un tècnic o tècnica habilitat/ada per realitzar mostreigs i anàlisis de contaminants atmosfèrics i d'un tècnic o tècnica per realitzar mostreigs i la determinació analítica d'aigües residuals.
El personal tècnic indicat a les lletres b) i d) ha de tenir la formació i l'experiència mínima d'un any en la realització de les funcions indicades i ha d'estar habilitat específicament per realitzar els mesuraments, mostreigs i anàlisis indicats, i ha d'assumir-ne la responsabilitat.
7.5 Les entitats de control i laboratoris d'assaig en l'àmbit del control i vigilància de la qualitat de les masses d'aigua i gestió dels abocaments han de complir, segons l'abast de la seva habilitació, els requisits específics següents:
a) Les entitats que realitzin mesuraments de cabal han de disposar com a mínim d'un tècnic o tècnica amb formació i experiència mínima d'un any, per realitzar les comprovacions dels aparells de mesurament i els mesurament dels cabals.
La formació bàsica d'aquest personal tècnic ha de ser en requeriments per instal·lar i verificar aparells de mesurament de cabals, en control metrològic, en les fórmules de càlcul i normes ISO dels canals oberts, i en la programació i extracció de dades dels comptadors elèctrics.
Aquest personal tècnic ha de ser habilitat específicament per realitzar les comprovacions i mesuraments indicats i ha d'assumir-ne la responsabilitat.
b) Les entitats que realitzin activitats de control i presa de mostres de paràmetres fisicoquímics i substàncies prioritàries, prioritàries perilloses i preferents, i/o contaminants emergents en masses d'aigua han de complir els requisits establerts a la norma UNE-EN ISO/IEC 17020 per a cada un dels elements a mesurar tant en l'aigua com en sediments i biota.
c) Les entitats que facin el control i la presa de mostres d'aigües residuals en establiments dels diferents usuaris d'aigua i en estacions depuradores d'aigües residuals han de complir els requisits establerts a la norma UNE-EN ISO/IEC 17020 per a cada un dels elements a mesurar.
d) Les entitats que realitzin presa de mostres d'elements biològics aquàtics (invertebrats bentònics, macroalgues, plàncton, fitobentos, macròfits i/o vertebrats) han de complir els requisits establerts a les corresponents normes del Comitè Europeu de Normalització (CEN) i/o l'Associació Espanyola de Normalització i Certificació (AENOR) per a cada un dels elements biològics per mostrejar, i demostrar davant de l'administració competent solvència suficient en la presa de mostres i coneixement dels protocols de presa de mostres en masses d'aigua superficials (continentals i costaneres), d'acord amb els protocols publicats per l'Agència Catalana de l'Aigua a aquests efectes (protocols BIORI, ECOZO, ECOES, ECOEM, i d'avaluació de l'estat ecològic i químic de les aigües costaneres), les posteriors revisions o actualitzacions d'aquests, i els que pugui anar publicant.
S'entén per solvència suficient la disponibilitat de personal amb titulació superior relacionada amb l'element a mostrejar, que hagi participat en mostreigs i tingui experiència en mostreig de camp superior a dos anys per als elements biològics a mesurar, o que hagi publicat resultats com a mínim en dues revistes indexades (ISI) amb factor d'impacte valorat superior a 1,2, o com a mínim en quatre revistes o publicacions no indexades, o informes en què s'han fet mostreigs dels elements biològics a identificar tal i com es preveu als protocols publicats per l'Agència Catalana de l'Aigua.
e) Les entitats que efectuen recollida de dades per a la caracterització i valoració hidromorfològica per qualificar l'estat de les masses d'aigua superficials continentals han d'acreditar, davant de l'administració competent, prou coneixement en la determinació i identificació de la caracterització del bosc de ribera, identificació de les principals espècies vegetals, anàlisi i coneixement de processos hidromorfològics i aplicació dels índexs de qualitat dels trets morfològics, d'alteració hidrològica i de connectivitat fluvial.
Es requereix personal que hagi fet cursos d'aplicació d'índexs d'alteració hidromorfològica, o bé que hagin participat (com a autors o coautors) en dos treballs de diagnosi on s'hagin aplicat els índexs de valoració de la qualitat hidromorfològica en masses d'aigua mediterrànies, o la publicació com a autor o autora o coautor o coautora com a mínim en una revista indexada (ISI) amb un factor d'impacte valorat superior a 1,2, o com a mínim en quatre revistes no indexades o informes on es valori l'estat del medi i la qualitat hidromorfològica emprant els protocols publicats per l'Agència Catalana de l'Aigua.
Cal, alhora, demostrar davant de l'administració competent coneixement dels protocols de presa de dades en masses d'aigua superficials continentals, d'acord amb els protocols publicats per l'Agència Catalana de l'Aigua (protocol HIDRI o el que si s'escau el substitueixi), les seves posteriors revisions o actualitzacions i els que pugui anar publicant.
f) Les entitats que realitzen la determinació analítica en mostres d'aigües residuals de establiments dels diferents usuaris d'aigua han de complir els requeriments especificats en la norma UNE-EN ISO/IEC 17025 per als paràmetres que s'estableixin amb els límits de quantificació, precisió i incertesa requerits, i segons els mètodes analítics que en cada cas s'estableixin.
g) Les entitats que realitzen la determinació analítica en mostres de estacions depuradores d'aigües residuals han de complir els requeriments especificats en la norma UNE-EN ISO/IEC 17025 per als paràmetres que s'estableixin amb els límits de quantificació, precisió i incertesa requerits, i segons els mètodes analítics que en cada cas s'estableixin.
h) Les entitats que realitzen la determinació dels paràmetres fisicoquímics de mostres d'aigües superficials, subterrànies o costaneres, substàncies prioritàries, prioritàries perilloses i preferents, i/o contaminants emergents, han de complir els requisits analítics establerts a la norma UNE-EN ISO/IEC 17025 per a cada un dels elements a mesurar tant en l'aigua com en sediments i biota.
i) Les entitats que realitzen la quantificació i identificació dels elements biològics aquàtics (invertebrats bentònics, macroalgues, plàncton, fitobentos, macròfits i/o vertebrats), i posterior aplicació d'indicadors biològics, han de demostrar solvència suficient en el coneixement per a la identificació del nivell taxonòmic requerit per a cada un dels elements biològics a mesurar, i coneixement en l'aplicació dels índexs biològics de qualitat.
S'entén com a solvència suficient en el coneixement per a la identificació del nivell taxonòmic requerit la realització d'una tesi doctoral o estudis de postgrau on s'hagi efectuat la identificació i determinació dels taxons, la realització de cursos específics amb un mínim de 40 hores destinades a la identificació taxonòmica, o la publicació de resultats (com a autor o autora o coautor o coautora) com a mínim en dues revistes indexades (ISI) amb factor d'impacte valorat superior a 1,5 en els quals es publiquin resultats dels elements biològics a identificar i l'aplicació dels índexs de qualitat.
8.1 Les sol·licituds acompanyades de la documentació requerida s'han de presentar amb el format i els canals, presencial o via internet, que es determini en el portal d'accés i de tramitació de la Generalitat de Catalunya adreçat a les empreses.
8.2 La sol·licitud d'habilitació de les entitats previstes a l'article 5.1.b) ha d'anar acompanyada de:
a) Una declaració responsable, signada per la persona representant legal de l'entitat, conforme aquesta compleix els requisits previstos a l'article 6.1, que disposa dels contractes de treball del seu personal, i, si s'escau, que disposa de llicència ambiental o ha efectuat el tràmit de comunicació ambiental d'acord amb la Llei 20/2009, del 4 de desembre.
b) La relació de delegacions i oficines de l'entitat.
c) L'organigrama de l'entitat on s'indiquin les relacions amb altres organitzacions, si s'escau.
d) La relació de personal en plantilla de l'entitat i currículums vitae del personal tècnic a habilitar.
e) Currículum vitae del personal responsable de la direcció tècnica.
f) Les dades i la documentació necessària per justificar el compliment dels requisits d'independència i imparcialitat que s'indiquen a l'annex 2.
En el supòsit que l'entitat a habilitar sigui una entitat pública, la declaració responsable indicada a la lletra a) només ha de fer referència als apartats b) i c) de l'article 6.1 i no s'han d'aportar les dades i la documentació especificada a la lletra f).
8.3 La sol·licitud d'habilitació de les entitats previstes a l'article 5.2.b) han d'anar acompanyada de:
a) Una declaració responsable, signada per la persona representant legal de l'entitat, conforme aquesta compleix els requisits regulats a l'article 6.1 i que disposa dels contractes de treball del seu personal i la determinació dels requisits que han de ser reconeguts com a vàlids per la direcció general competent en matèria d'entitats col·laboradores, així com la documentació que n'acrediti el compliment.
b) Els documents que s'indiquen a les lletres b), c), d), e) i f) de l'apartat 2.
8.4 La inexactitud, falsedat o omissió de les dades contingudes en les declaracions responsables previstes als apartats 2.a) i 3.a), amb audiència prèvia a l'entitat, pot comportar que es deixi sense efecte la seva habilitació, sens perjudici que li sigui aplicable el règim sancionador previst a l'article 24.
En el procediment d'habilitació, l'òrgan competent du a terme els tràmits següents:
a) Verifica que la sol·licitud i la documentació aportada siguin correctes i suficients per acreditar el compliment dels requisits exigibles per a l'habilitació de l'entitat.
En cas d'insuficiència, es requereix l'entitat perquè els completi en el termini de 10 dies i, en cas que aquesta no atengui el requeriment, es considera que desisteix de la seva sol·licitud.
La persona titular de l'òrgan competent per tramitar el procediment dicta la resolució que declara el desistiment, la qual es notifica a l'entitat i és recurrible en alçada davant la persona titular de la direcció general competent en matèria d'entitats col·laboradores de medi ambient.
b) Emet informe i planifica les auditories necessàries per avaluar el compliment dels requisits i la competència tècnica tant de l'entitat com del seu personal, en funció de l'abast de l'habilitació sol·licitada, i comunica el pla d'auditories a l'entitat per tal que aquesta pugui proporcionar els establiments on realitzar-les.
c) Realitza les auditories planificades, amb el suport de la unitat i l'administració sectorial competent, si s'escau.
d) Elabora un informe tècnic que conté la valoració de la documentació aportada per l'entitat i el resultat de les auditories.
En el cas d'habilitacions d'entitats que realitzen funcions pròpies de l'administració sectorial competent en matèria d'aigües o en matèria de gestió de residus, l'informe esmentat se sotmet a informe de l'administració sectorial competent.
Les observacions aportades per aquestes administracions tenen caràcter vinculant.
e) Elabora una proposta d'atorgament o denegació de l'habilitació sol·licitada.
f) Sotmet la proposta a audiència de l'entitat per un termini de 10 dies i formula la proposta de resolució.
10.1 La competència per resoldre sobre l'habilitació correspon a la direcció general competent en matèria d'entitats col·laboradores de medi ambient.
10.2 Les resolucions sobre l'habilitació han de ser motivades.
La resolució de concessió de habilitació ha d'indicar, com a mínim, les dades següents:
c) La relació del personal tècnic habilitat en el cas de les entitats de control, verificació i avaluació.
10.3 La resolució es dicta i notifica en el termini de 6 mesos des de la data de presentació de la sol·licitud d'habilitació amb la documentació completa prevista a l'article 8.2.
En el cas dels verificadors en l'àmbit del comerç d'emissió dels gasos amb efecte d'hivernacle, en l'àmbit del sistema EMAS i en l'àmbit de l'Etiqueta ecològica de la Unió Europea, que s'habiliten d'acord amb l'article 5.1.b), la manca de resolució en el termini indicat comporta la denegació de l'habilitació.
Per a la resta d'entitats, la manca de resolució en el termini indicat comporta l'atorgament de l'habilitació.
10.4 En cas que una entitat sol·liciti l'habilitació per a més d'un camp d'actuació, es poden emetre resolucions parcials, a petició de l'entitat.
10.5 Per a les entitats col·laboradores habilitades que no disposen prèviament de cap certificat que acrediti el compliment de les normes de referència regulades a l'annex 1, addicionalment a la resolució d'habilitació, la direcció general competent en matèria d'entitats col·laboradores emet un certificat de compliment de la norma de referència de la qual s'ha avaluat el seu compliment.
Registre d'entitats col·laboradores de medi ambient
11.1 Les entitats habilitades s'inscriuen d'ofici en el Registre d'entitats col·laboradores de medi ambient.
Aquest Registre té caràcter públic i s'adscriu a la direcció general competent en matèria d'entitats col·laboradores de medi ambient.
11.2 Consten en el Registre les dades identificatives de l'entitat col·laboradora, la data de la resolució de l'habilitació, de la renovació o de la posada en coneixement, l'abast de l'habilitació i la relació del personal tècnic habilitat.
També s'inscriuen en el Registre la suspensió, la pèrdua i la retirada de l'habilitació de l'entitat o del seu personal tècnic habilitat.
11.3 Totes les dades referents a persones físiques incloses en el Registre es recullen, es tracten i es presenten desagregades per sexes.
L'òrgan competent de la direcció general competent en matèria d'entitats col·laboradores de medi ambient fa el seguiment de les entitats habilitades previstes a l'article 5.1.b) i a l'article 5.2.b), mitjançant auditories de seguiment periòdiques, per tal de comprovar que tant l'entitat com el seu personal tècnic habilitat continuen complint els requisits exigits per a la seva habilitació.
Vigència i renovació de l'habilitació
13.1 L'habilitació de les entitats col·laboradores previstes als articles 5.2.a) i 5.3 té la mateixa vigència que l'acreditació o l'autorització que els permet adquirir la condició d'entitat habilitada.
Per mantenir l'habilitació l'entitat col·laboradora ha de comunicar la renovació de la seva acreditació o autorització prèviament a la finalització de la seva vigència.
13.2 Per a la resta d'entitats:
a) L'habilitació té una vigència de 5 anys, a comptar des de la data de la resolució de concessió.
En el cas de resolucions d'habilitació parcials o de resolucions de modificació de l'habilitació, la vigència es compta des de la primera resolució d'habilitació.
b) L'habilitació es renova sempre que l'entitat col·laboradora i el seu personal tècnic habilitat mantingui el compliment dels requisits que van motivar-ne l'habilitació.
La renovació de l'habilitació es notifica a l'entitat i s'inscriu d'ofici en el Registre d'entitats col·laboradores de medi ambient.
14.1 En el cas de les entitats col·laboradores de l'article 5.2.a) i de l'article 5.3, si es produeix alguna modificació en l'acreditació o l'autorització sobre la base de la qual han adquirit la condició d'entitat habilitada, l'han de comunicar a la direcció general competent en matèria d'entitats col·laboradores de medi ambient per tal que aquesta direcció general actualitzi la seva inscripció al Registre d'entitats col·laboradores de medi ambient.
14.2 Per a la resta d'entitats, en cas de modificació d'alguna de les dades que consten en l'expedient de l'habilitació, l'entitat ha de presentar una sol·licitud de modificació amb el format i els canals, presencial o via internet, que es determinin en el portal d'accés i de tramitació de la Generalitat de Catalunya adreçat a les empreses.
Aquesta sol·licitud ha d'anar acompanyada de la documentació següent:
a) En cas de modificació dels camps d'actuació de l'entitat, s'ha d'indicar la modificació de l'abast de l'habilitació que se sol·licita i s'ha d'adjuntar la documentació prevista a les lletres d) i e) de l'article 8.2.
b) En cas de modificacions de l'estructura organitzativa o de funcionament, l'entitat ha de fer constar les dades i ha d'aportar la documentació prevista a les lletres c) i f) de l'article 8.2.
c) En cas de modificació del personal tècnic habilitat, l'entitat ha d'aportar la documentació prevista a la lletra d) de l'article 8.2.
La modificació de l'habilitació es tramita i es resol d'acord amb el que preveuen els articles 9 i 10, i s'inscriu d'ofici en el Registre d'entitats col·laboradores de medi ambient.
Supervisió i obligacions de les entitats col·laboradores
15.1 El funcionament de les entitats col·laboradores queda subjecte a:
a) Els requeriments tècnics, mètodes i règims de gestió que fixen la normativa tècnica i ambiental aplicable, i les instruccions tècniques i els procediments aprovats per la direcció general competent en matèria d'entitats col·laboradores de medi ambient i per les direccions generals o entitats competents en els àmbits d'actuació de les entitats col·laboradores.
Aquestes instruccions tècniques i procediments es publiquen al web del departament competent en matèria de medi ambient o al de l'Agència Catalana de l'Aigua, o al de l'Agència de Residus de Catalunya, segons escaigui.
Les entitats col·laboradores de medi ambient participen, a través dels seus representants, en els grups de treball que s'estableixin per a l'elaboració de les instruccions tècniques que els són aplicables.
b) No tenir deutes contretes amb l'Administració de la Generalitat de Catalunya derivats de la seva activitat com a entitat col·laboradora.
15.2 En la realització de les actuacions que porta a terme com a entitat col·laboradora ha de:
a) Planificar-les prèviament i disposar de la informació i documentació necessàries sobre l'activitat i el seu emplaçament per poder portar a terme l'actuació de manera satisfactòria.
b) Seleccionar el personal tècnic per portar a terme l'actuació d'acord amb les seves habilitacions.
c) Seleccionar els mitjans i equips necessaris per realitzar l'actuació i assegurar-se del seu correcte estat d'ús i calibratge, així com les metodologies de mostreig i anàlisi, si s'escau.
d) Realitzar per si mateixes totes les comprovacions i determinacions objecte de l'actuació de control, verificació, avaluació o inspecció.
e) Realitzar l'actuació en les condicions de funcionament habituals i representatives de l'establiment o activitat i emetre els informes, les actes i les certificacions establertes formalment per l'administració competent en l'àmbit material objecte de la seva actuació.
f) Emetre un document en cada una de les visites a l'establiment, on consti, com a mínim, la data, l'hora d'inici i finalització, les actuacions portades a terme, condicions de funcionament, i la signatura del personal tècnic de l'entitat col·laboradora que ha realitzat l'actuació.
15.3 Les entitats col·laboradores han de comunicar a l'òrgan competent de la direcció general competent en matèria d'entitats col·laboradores i a les direccions generals o entitats competents en l'àmbit de les actuacions, les actuacions que realitzen com a entitats habilitades, amb anterioritat a la seva realització.
15.4 Les entitats col·laboradores han de comunicar les incidències i situacions que afecten negativament les persones i el medi ambient i la superació dels límits d'emissió de contaminants establerts a l'autorització, llicència ambiental o normativa de referència, que detectin en la realització de les seves actuacions com a entitat habilitada, en el termini més breu possible, a l'administració competent, d'acord amb la normativa que els encomana les funcions.
15.5 Les entitats col·laboradores han de participar en els exercicis d'intercomparació que estableixi l'òrgan competent i portar a terme les mesures que es derivin en cas d'obtenir-ne resultats no satisfactoris.
15.6 Les entitats col·laboradores han de disposar d'un registre que detalli l'estat de les actuacions contractades en el territori de Catalunya en el qual han de constar les dades següents, com a mínim: la identificació de l'expedient, la persona titular i les dades de contacte, el pressupost, la data d'acceptació i la data d'inici de l'actuació, l'estat d'execució, els tràmits pendents i l'import facturat.
15.7 Les entitats col·laboradores, excepte les entitats previstes a l'apartat 1.9.b) de l'article 3, dedicades exclusivament a la determinació analítica sense mostreig, han de portar un registre de comptabilitat on s'indiquin específicament els ingressos i les despeses com a entitat col·laboradora.
15.8 Els registres a què fan referència els apartats 6 i 7 han d'estar permanentment actualitzats i a disposició de l'òrgan competent per supervisar les entitats col·laboradores de medi ambient.
15.9 Les entitats col·laboradores de medi ambient han de complir les previsions de la normativa sobre accés a la informació ambiental i sobre transparència que els siguin d'aplicació.
Contractes de les entitats col·laboradores amb les persones a qui presten serveis
16.1 Els contractes que subscriguin les entitats col·laboradores amb les persones físiques o jurídiques a qui presten els seus serveis, han de tenir, com a mínim, el contingut següent:
a) Les dades identificatives d'ambdues parts.
b) La normativa que regeix les actuacions que cobreix el contracte.
Aquests contractes també poden preveure els mitjans de resolució de conflictes en cas d'incompliment per alguna de les parts, sens perjudici del sistema de reclamacions que preveu l'article 18.
16.2 Correspon a les entitats col·laboradores fixar els preus dels serveis que presten en l'exercici de la seva habilitació.
La relació de preus ha d'estar a disposició de les persones a qui presten els serveis.
Informes, actes i certificacions
17.1 Els informes, les actes i les certificacions que emet el personal tècnic habilitat de les entitats col·laboradores han de complir els requisits següents:
a) Respectar el contingut mínim, el format i el suport aprovats per l'administració competent per raó de la matèria objecte de l'actuació, que es publiquen al web del departament competent en matèria de medi ambient o al web de l'Agència Catalana de l'Aigua o al web de l'Agència de Residus de Catalunya o, si s'escau, de l'administració local competent.
c) Tenir el contingut precís per reflectir la realitat de l'objecte de l'actuació.
d) Complir els terminis d'emissió establerts en la legislació aplicable i en el contracte previst a l'article 16.
17.2 Les entitats col·laboradores han de mantenir tots els documents i els registres de les seves actuacions en bon estat i de forma reproduïble i traçable, durant un període mínim de 5 anys o el període que estableixi la normativa sectorial, si s'escau.
18.1 Les entitats col·laboradores han de disposar de procediments documentats per al tractament de les reclamacions rebudes tant per part dels seus clients com per altres persones afectades per les seves actuacions i les del seu personal tècnic habilitat.
18.2 Les entitats col·laboradores han de resoldre les reclamacions que rebin en el termini d'un mes.
En cas de no resolució en el termini esmentat o si la resolució és desfavorable, la persona que va presentar la reclamació pot traslladar-la a l'òrgan competent de la direcció general competent en matèria d'entitats col·laboradores de medi ambient.
18.3 Les entitats col·laboradores han de mantenir permanentment actualitzat un arxiu de totes les reclamacions i les accions dutes a terme sobre això.
Aquest arxiu ha de romandre a disposició de l'òrgan competent de la direcció general competent en matèria d'entitats col·laboradores de medi ambient.
18.4 L'òrgan competent de la direcció general competent en matèria d'entitats col·laboradores de medi ambient avalua les reclamacions que es formulin contra les actuacions de les entitats col·laboradores, les del seu personal tècnic habilitat i duu a terme les investigacions que siguin necessàries per resoldre-les.
Un cop vistes les investigacions realitzades, la direcció general competent en matèria d'entitats col·laboradores de medi ambient, amb l'informe de l'Agència Catalana de l'Aigua i de l'Agència de Residus de Catalunya, si s'escau, i l'audiència prèvia a les persones interessades, resol sobre la reclamació formulada i notifica la resolució en el termini de tres mesos.
En la resolució s'indiquen, si s'escau, les mesures a prendre per part de l'entitat i es poden aplicar les mesures previstes als articles 20 al 22, després de seguir els procediments que estableixen aquests articles i d'acord amb aquests procediments.
19.1 L'òrgan competent de la direcció general competent en matèria d'entitats col·laboradores de medi ambient pot supervisar les actuacions portades a terme per les entitats col·laboradores i les del seu personal tècnic habilitat en qualsevol moment, per iniciativa pròpia o a petició de les unitats o entitats sectorials i administracions locals competents en els àmbits ambientals per als quals les entitats han estat habilitades, sens perjudici de l'acció de la inspecció que poden exercir les unitats sectorials o l'administració sectorial i local competent.
La supervisió té per objecte verificar que l'entitat i el personal tècnic habilitat compleixen els requisits i les obligacions que els són aplicables en la realització de les actuacions com a entitat col·laboradora, i pot efectuar-se per un dels sistemes següents: documentalment, a les instal·lacions de l'entitat col·laboradora, o en l'establiment objecte de l'actuació de l'entitat col·laboradora.
19.2 Les entitats col·laboradores i les persones físiques o jurídiques titulars de les activitats objecte de les seves actuacions han de permetre l'accés dels representants de l'Administració a les instal·lacions, oficines i documentació relacionada amb la supervisió.
19.3 En cas que en una supervisió es constatin incompliments en el funcionament d'una activitat que no quedin reflectits en les actes, certificats i informes emesos per l'entitat col·laboradora, l'òrgan competent de la direcció general competent en matèria d'entitats col·laboradores de medi ambient ho notifica a l'òrgan o a l'administració competent per raó de la matèria sobre la qual ha versat l'actuació de l'entitat col·laboradora per tal que aquest prengui les mesures oportunes en relació amb l'activitat afectada.
19.4 En el supòsit que en una supervisió es constatin deficiències en una actuació realitzada per l'entitat col·laboradora o el seu personal tècnic habilitat que suposin incompliments de les obligacions recollides al capítol 3, que a més poden afectar altres actuacions, l'entitat ha de portar a terme la correcció d'aquestes deficiències, sota la supervisió de l'òrgan competent de la direcció general competent en matèria d'entitats col·laboradores de medi ambient.
Quan els incompliments són greus, es procedeix d'acord amb el que preveu l'article 22 i, en el cas que puguin ser constitutius d'infracció administrativa, s'han de posar en coneixement de l'òrgan competent per incoar l'expedient sancionador.
Suspensió, pèrdua i retirada de l'habilitació
20.1 La suspensió de l'habilitació d'una entitat col·laboradora o del seu personal tècnic es pot acordar a instància de l'entitat o d'ofici, en els termes previstos als articles 21 i 22, o com a mesura cautelar dins d'un procediment administratiu sancionador.
La suspensió de l'habilitació d'una entitat col·laboradora comporta que, mentre duri aquesta, ni l'entitat ni el seu personal tècnic poden portar a terme cap actuació com a entitat col·laboradora.
En el cas que la suspensió afecti únicament el personal tècnic, l'entitat pot mantenir les actuacions com a entitat col·laboradora, sempre que les dugui a terme amb personal tècnic no afectat per la suspensió.
20.2 La pèrdua de l'habilitació de l'entitat o del seu personal tècnic es produeix quan, un cop acordada la suspensió a instància de l'entitat en els termes previstos a l'article 21, no en sol·licita o no n'obté l'aixecament, d'acord amb el previst en aquell mateix article.
20.3 La retirada de l'habilitació de l'entitat o del seu personal tècnic s'acorda d'ofici en els supòsits següents:
a) Quan finalitza el termini de la suspensió d'ofici per incompliment dels requisits preceptius per a l'habilitació de l'entitat o del seu personal tècnic i no s'ha esmenat l'incompliment.
b) Com a actuació accessòria en el procediment sancionador instruït per reiteració en l'incompliment de les obligacions de l'entitat col·laboradora o del seu personal tècnic habilitat, en els termes previstos a l'article 23.4.
c) Com a sanció accessòria en el procediment sancionador instruït per infraccions greus diferents del supòsit previst a la lletra b).
20.4 Correspon a la direcció general competent en matèria d'entitats col·laboradores de medi ambient, amb l'audiència prèvia a l'Administració sectorial competent en matèria d'aigües o en matèria de gestió de residus, si s'escau, dictar les resolucions de suspensió de l'habilitació, d'aixecament de la suspensió en els supòsits que preveu l'article 21.2, i de declaració de la pèrdua de l'habilitació.
També li correspon dictar les resolucions de retirada de l'habilitació de les entitats col·laboradores de medi ambient i del seu personal tècnic habilitat en el supòsit que preveu la lletra a) de l'apartat 3.
Aquestes resolucions s'inscriuen d'ofici en el Registre d'entitats col·laboradores de medi ambient.
Suspensió a instància de l'entitat i pèrdua de l'habilitació
21.1 Les entitats col·laboradores previstes a l'article 5.1.b) i l'article 5.2.b) han de sol·licitar la suspensió de la seva habilitació o la del seu personal tècnic habilitat quan deixen de complir els requisits per disposar-ne.
La sol·licitud s'ha de presentar amb el format i els canals, presencial o via internet, que es determini en el portal d'accés i de tramitació de la Generalitat de Catalunya adreçat a les empreses.
A la sol·licitud s'hi ha d'indicar si se'n demana la suspensió total o parcial i el termini per al qual es demana, que no pot ser superior a un any.
El termini de suspensió es compta des de la notificació de la resolució de concessió.
21.2 Per obtenir l'aixecament de la suspensió, l'entitat col·laboradora ha de presentar la sol·licitud acompanyada de la documentació necessària per acreditar que compleix els requisits de l'habilitació suspesa, amb el format i els canals presencial o via internet, que es determini en el portal d'accés i de tramitació de la Generalitat de Catalunya adreçat a les empreses.
La sol·licitud s'ha de presentar, com a mínim, tres mesos abans de la finalització del termini de suspensió.
L'òrgan competent efectua les comprovacions i auditories pertinents, si escauen, i formula la proposta de resolució corresponent.
21.3 Si l'entitat col·laboradora no sol·licita l'aixecament de la suspensió o no acredita que compleix els requisits per disposar de l'habilitació dins del termini previst a l'apartat 2, es produeix la pèrdua de l'habilitació i es dicta resolució declarativa d'aquesta circumstància.
21.4 En cas que la suspensió o el seu aixecament no es concedeixin en els termes sol·licitats per l'entitat col·laboradora, s'ha de donar audiència prèvia a l'entitat i, si s'escau, al personal tècnic afectat.
21.5 Les entitats col·laboradores previstes als articles 5.2.a) i 5.3, si es produeix la suspensió de l'acreditació o autorització per la qual han obtingut la condició d'entitat habilitada, han de comunicar-ho a la direcció general competent en matèria d'entitats col·laboradores de medi ambient.
En aquest cas, l'aixecament de la suspensió de l'habilitació s'efectua quan l'entitat comunica que ha obtingut l'aixecament de la suspensió de l'acreditació o l'autorització.
Suspensió d'ofici de l'habilitació
22.1 Es pot acordar d'ofici la suspensió de l'habilitació de l'entitat o del seu personal tècnic habilitat si incorren en un incompliment greu dels previstos a l'article 97.4 de la Llei 26/2010, del 3 d'agost.
22.2 En el cas de les entitats previstes als articles 5.1.b) i 5.2.b), quan en l'exercici de les funcions de supervisió o com a conseqüència d'una reclamació, o per informe motivat d'una unitat o de l'administració sectorial o d'una administració local competent, l'òrgan competent constata un incompliment dels requisits preceptius per a l'habilitació o una reiteració en l'incompliment de les obligacions de l'entitat habilitada o del seu personal tècnic habilitat, emet una proposta de resolució de suspensió degudament motivada.
Aquesta proposta indica el termini i l'abast de la suspensió i se sotmet al tràmit d'audiència de l'entitat i del personal tècnic afectat, quan escaigui, per un termini de deu dies.
Transcorregut aquest termini sense rebre cap resposta, o sense que s'aportin proves que desvirtuïn les causes que motiven la proposta de suspensió, la direcció general competent en matèria d'entitats col·laboradores de medi ambient acorda la suspensió per un termini màxim de sis mesos.
La resolució es notifica a l'entitat i als tècnics afectats, si s'escau.
Es considera que hi ha reiteració en l'incompliment de les obligacions en els supòsits següents:
a) En el cas del personal tècnic habilitat, quan, basant-se en les tasques de supervisió previstes a l'article 19, es detectin dos o més incompliments de les obligacions d'un tècnic o tècnica en el termini de tres anys.
b) En el cas de les entitats col·laboradores, quan, basant-se en les tasques de supervisió que preveu l'article 19, en el termini de tres anys, es detectin dos o més incompliments de les obligacions de dos o més tècnics habilitats o tècniques habilitades de l'entitat, o bé dos o més incompliments de les obligacions de l'entitat.
22.3 En el cas de les entitats previstes als articles 5.2.a) i 5.3, d'acord amb el que estableix el capítol VI (articles 21, 24 i 25) de la Llei 20/2013, de 9 de desembre, si l'òrgan competent en matèria d'entitats col·laboradores de medi ambient, en les seves tasques de supervisió, constata:
a) Un incompliment dels requisits necessaris per a l'obtenció de l'acreditació o autorització, ho posa en coneixement de l'organisme oficial d'acreditació o autoritat competent per tal que aquest adopti les mesures oportunes i informi la direcció general competent en matèria d'entitats col·laboradores de les mesures adoptades en el termini previst legalment, i informa l'entitat d'aquest fet.
b) Una reiteració en l'incompliment de les obligacions de l'entitat o del seu personal tècnic emet proposta de suspensió de l'habilitació, degudament motivada.
Aquesta proposta indica el termini i l'abast de la suspensió i se sotmet a tràmit d'audiència de l'entitat i del personal tècnic afectat, quan s'escaigui, per un termini de deu dies.
Transcorregut aquest termini sense rebre cap resposta, o sense que s'aportin proves que desvirtuïn els fets que motiven la proposta de suspensió, la direcció general competent en matèria d'entitats col·laboradores de medi ambient acorda la suspensió per un termini de sis mesos.
La suspensió de l'habilitació es notifica a l'entitat i als tècnics afectats, si s'escau.
Addicionalment, s'informa l'organisme oficial d'acreditació o autoritat competent dels incompliments constatats i de les mesures adoptades.
22.4 En cas que els incompliments detectats per l'òrgan supervisor puguin ser constitutius d'una infracció de les previstes a l'article 100 de la Llei 26/2010, del 3 d'agost, s'han de posar en coneixement de l'òrgan competent per incoar el procediment administratiu sancionador.
22.5 Si la causa de la suspensió és l'incompliment dels requisits preceptius per a l'habilitació, aquesta es pot aixecar d'acord amb el que estableix l'article 21.2 i 21.5.
22.6 Si la causa de la suspensió deriva d'un incompliment reiterat de les obligacions de l'entitat col·laboradora o del seu personal tècnic, correspon a l'òrgan competent per incoar el procediment sancionador decidir, en la resolució d'incoació, si s'aixeca la suspensió o si es manté, com a mesura cautelar.
En cas de no incoació de l'expedient sancionador, la suspensió queda sense efecte un cop finalitzat el termini per al qual s'hagués acordat.
23.1 En els supòsits de l'article 22.2 i de l'article 22.3.b), el procediment de retirada de l'habilitació d'una entitat col·laboradora o del seu personal tècnic habilitat es pot iniciar quan ha transcorregut el termini de la suspensió d'ofici de l'habilitació de l'entitat o del seu personal tècnic habilitat i no s'han esmenat les causes que la van motivar.
23.2 El procediment de retirada de l'habilitació per incompliment dels requisits preceptius per les entitats previstes als articles 5.1.b) i 5.2.b) segueix els tràmits següents:
a) L'òrgan competent de la direcció general competent en matèria d'entitats col·laboradores de medi ambient emet la proposta de retirada de l'habilitació degudament motivada.
b) La proposta de retirada de l'habilitació se sotmet al tràmit d'audiència de l'administració sectorial competent en matèria d'aigües o en matèria de gestió de residus, si s'escau, i de l'entitat i del personal tècnic afectat, si s'escau, pel termini de 10 dies.
c) Transcorregut el termini d'audiència, la direcció general competent en matèria d'entitats col·laboradores de medi ambient resol sobre la retirada de l'habilitació.
S'acorda la retirada de l'habilitació si no es rep resposta de l'entitat o del seu personal tècnic, si s'escau, en el tràmit d'audiència, o si no s'hi aporten proves documentades que desvirtuïn les causes que van motivar la proposta.
d) La resolució de retirada de l'habilitació es dicta i notifica a les parts interessades en el termini de sis mesos a comptar de la data en què es dicta la proposta de retirada.
La manca de resolució en el termini indicat comporta la caducitat del procediment.
23.3 En el cas de les entitats previstes als articles 5.2.a) i 5.3, la retirada de l'habilitació per incompliment dels requisits preceptius es produeix quan la direcció general competent en matèria d'entitats col·laboradores rep la comunicació de l'organisme oficial d'acreditació o de l'autoritat competent que l'entitat ha perdut la condició d'entitat acreditada o autoritzada.
23.4 Per a totes les entitats col·laboradores, si la causa de la suspensió d'ofici de l'habilitació és la reiteració en l'incompliment de les obligacions de l'entitat col·laboradora o del seu personal tècnic habilitat, la retirada de l'habilitació s'ha d'acordar, si escau, com a actuació accessòria en la resolució que posi fi al procediment sancionador.
24.1 Les entitats col·laboradores de medi ambient queden sotmeses al règim sancionador que preveu la Llei 26/2010, del 3 d'agost, o norma que la substitueixi, i en altres lleis sectorials.
24.2 Les infraccions es tipifiquen, d'acord amb el que preveu l'article 100 de la Llei 26/2010, del 3 d'agost.
25.1 La competència per incoar els expedients sancionadors i, quan correspongui, acordar-hi mesures cautelars, correspon a la direcció general competent en matèria d'entitats col·laboradores de medi ambient.
25.2 Els òrgans competents per imposar les sancions per les infraccions comeses per les entitats col·laboradores de medi ambient són els següents:
a) Multes de més de 100.001 euros, i retirada de l'habilitació, si s'escau, el conseller o la consellera del departament competent en matèria de medi ambient.
b) Multes de fins a 100.000 euros, l'òrgan immediatament inferior al conseller o consellera que tingui atribuïdes competències en matèria d'entitats col·laboradores de medi ambient.
Per a la graduació de les sancions s'han de tenir en compte els criteris següents:
El departament competent en matèria de medi ambient ha d'adaptar el sistema d'habilitació d'entitats col·laboradores en matèria de medi ambient al que estableix aquest Decret, abans que entri en vigor.
Les entitats acreditades com a entitat ambiental de control, a l'empara del Decret 170/1999, de 29 de juny, pel qual s'aprova el Reglament provisional regulador de les entitats ambientals de control; com a entitat de prevenció de la contaminació acústica, a l'empara del Decret 176/2009, de 10 de novembre, pel qual s'aprova el Reglament de la Llei 16/2002, de 28 de juny, de protecció de la contaminació acústica, i se n'adapten els annexos; o com a entitat de verificació de les condicions per a la concessió de l'etiquetatge ecològic de productes i serveis, a l'empara del Decret 230/1993, de 13 de juliol, sobre exercici de les funcions d'inspecció i control en l'àmbit de la protecció del medi ambient, o com a establiment tècnic auxiliar de l'Agència Catalana de l'Aigua reconeguts de conformitat amb el que estableix l'Ordre de 19 de maig de 1995, per la qual es determinen les normes, prescripcions i metodologies en relació amb els establiments tècnics auxiliars de la Junta de Sanejament en matèria d'inspecció, vigilància, control i anàlisi de qualitat de les aigües, o com a laboratori per a la determinació de les característiques dels residus de conformitat amb l'Ordre d'1 de juny de 1995, sobre acreditació de laboratoris per a la determinació de les característiques dels residus:
a) Disposen del termini màxim de divuit mesos a comptar de la data d'entrada en vigor d'aquest Decret per adaptar-se als nous requisits que s'hi estableixen, durant el qual poden continuar exercint les funcions que els corresponen.
Finalitzat aquest termini, l'òrgan competent de la direcció general competent en matèria d'entitats col·laboradores de medi ambient avalua el compliment dels requisits mitjançant les comprovacions i les auditories necessàries.
b) En el cas que en el procés d'avaluació es constati el compliment dels requisits regulats en aquest Decret, l'entitat es considera habilitada com a entitat col·laboradora i s'inscriu en el Registre d'entitats col·laboradores de medi ambient.
En cas que l'entitat no compleixi els requisits previstos en aquest Decret, es dicta una resolució de retirada de l'habilitació, amb l'audiència prèvia a l'entitat, i aquesta perd la condició d'entitat col·laboradora.
Els procediments d'habilitació d'entitats iniciats abans de l'entrada en vigor d'aquest Decret es tramiten i es resolen d'acord amb el procediment vigent en el moment de la presentació de la sol·licitud.
Aquestes entitats s'han d'adaptar als requisits d'aquest Decret en el termini previst en l'apartat 1.a).
Les entitats previstes a l'apartat 1.1.b) de l'article 3, que a l'entrada en vigor d'aquest Decret disposin d'un certificat d'acreditació o d'autorització emès per un organisme d'acreditació o d'autorització designat d'acord amb el que s'estableix en el Reglament CE núm. 1221/2009, de 25 de novembre, relatiu a la participació voluntària d'organitzacions en un sistema comunitari de gestió i auditoria mediambientals (EMAS), disposen del termini màxim de 18 mesos, a comptar de la data d'entrada en vigor d'aquest Decret, per obtenir l'habilitació d'acord amb l'article 5.2.b).
La manca d'obtenció d'aquesta habilitació comporta que no poden actuar com a entitats col·laboradores de medi ambient.
Fins a l'entrada en vigor de l'Ordre que creï el fitxer del Registre de les entitats col·laboradores de medi ambient, les dades de caràcter personal que es tractin per a la gestió d'aquest Registre s'inclouen en els fitxers "Expedients de sol·licitud de distintiu de garantia de qualitat ambiental i de l'etiqueta ecològica de la Unió Europea"; "Expedients de les entitats ambientals de control (EAC) acreditades o en procés d'acreditació" i "Entitats en l'àmbit dels residus, reciclatge i envasos", regulats a l'Ordre MAH/272/2006, de 18 de maig, per la qual es regulen els fitxers automatitzats que contenen dades de caràcter personal gestionats pel Departament de Medi Ambient i Habitatge i les entitats adscrites, i al fitxer "Inspecció", regulat a l'Ordre MAH/334/2010, d'1 de juny, per la qual es regulen els fitxers que contenen les dades de caràcter personal gestionats per l'Agència Catalana de l'Aigua.
a) El Decret 230/1993, de 13 de juliol, sobre exercici de les funcions d'inspecció i control en l'àmbit de la protecció del medi ambient (DOGC núm. 1806, de 8.10.1993).
b) L'Ordre de 17 d'agost de 1993, sobre acreditació i registre de les entitats col·laboradores del Departament de Medi Ambient (DOGC núm. 1809, de 15.10.1993).
c) L'Ordre d'1 de juny de 1995, sobre acreditació de laboratoris per a la determinació de les característiques dels residus (DOGC núm. 2069, de 30.6.1995), excepte l'annex 7, mostreig de residus.
d) L'Ordre de 19 de maig de 1995, per la qual es determinen les normes, prescripcions i metodologies en relació amb els establiments tècnics auxiliars de la Junta de Sanejament en matèria d'inspecció, vigilància, control i anàlisi de la qualitat de les aigües (DOGC núm. 2057, de 21.5.1995).
e) El Decret 170/1999, de 29 de juny, pel qual s'aprova el Reglament provisional regulador de les entitats ambientals de control (DOGC núm. 2921, d'1.7.1999).
f) Els articles 7 i 8 i l'annex 2 del Decret 50/2005, de 29 de març, pel qual es desplega la Llei 4/2004, d'1 de juliol, reguladora del procés d'adequació de les activitats existents a la Llei 3/1998, de 27 de febrer, i de modificació del Decret 220/2001, de gestió de les dejeccions ramaderes (DOGC núm. 4353, de 31.3.2005).
g) Els articles 1.b), 2, excepte la lletra j), 3.2, 4.2 del capítol I, el capítol III, excepte l'article 11.1, i els annexos 7, 8, 9 i 10 del Decret 397/2006, de 17 d'octubre, d'aplicació del règim de comerç de drets d'emissió de gasos amb efecte d'hivernacle i de regulació del sistema d'acreditació de verificadors d'informes d'emissió de gasos amb efecte d'hivernacle (DOGC núm. 4748, de 26.10.2006).
h) El capítol VII i l'annex E del Reglament de la Llei 16/2002, de 28 de juny, de protecció contra la contaminació acústica, aprovat pel Decret 176/2009, de 10 de novembre (DOGC núm. 5506, de 16.11.2009).
Fitxer del Registre d'entitats col·laboradores de medi ambient
La personal titular del departament competent en matèria de medi ambient ha de crear i regular per una ordre el fitxer del Registre d'entitats col·laboradores de medi ambient.
Es faculta la persona titular del departament competent en matèria de medi ambient per modificar els annexos mitjançant una ordre, quan per disposició normativa, o per avenços en els camps científics o tecnològics, sigui necessari.
Aquest Decret entra en vigor al cap de sis mesos des de la seva publicació al DOGC, excepte per a les entitats regulades en els punts 7, 8 i 9 de l'apartat 1 de l'article 3, per a les quals entrarà en vigor al cap de dotze mesos des de la seva publicació.
Tipus d'entitat, camps d'actuació, requisits de qualitat i organització i requisits d'independència
TIPUS ENTITAT D'ACORD AMB ELS REQUISITS D'INDEPENDÈNCIA
Activitats industrials i energètiques (IND) nivell 1:
Autoritzacions de les activitats incloses en els grups 1, 3, 4, 5, 6, 7 (excepte activitats de serveis), 8, 9, 11 (excepte activitats ramaderes) i 12 (excepte activitats de serveis i instal·lacions de radiocomunicació) dels annexos de la Llei 20/2009
Activitats industrials i energètiques (IND) nivell 2:
Llicències i comunicacions de les activitats incloses en els grups 1, 3, 4, 5, 6, 7 (excepte activitats de serveis), 8, 9, 11 (excepte activitats ramaderes) i 12 (excepte activitats de serveis i instal·lacions de radiocomunicació) dels annexos de la Llei 20/2009
Activitats de gestió de residus (GRE) nivell 1:
Autoritzacions de les activitats incloses en el grup 10 (excepte les del subgrup 10.6) i llicències de les activitats incloses en el subgrup 10.4.
Activitats de gestió de residus (GRE) nivell 2:
Llicències de les activitats incloses en el grup 10 (excepte les llicències del subgrup 10.4) i les autoritzacions de les activitats incloses en el subgrup 10.6
inclou el grup 2 dels annexos de la Llei 20/2009
inclou el grup 11 (excepte activitats industrials i energètiques) dels annexos de la Llei 20/2009
inclou el grup 7 (excepte activitats industrials i energètiques) i 12 (excepte activitats industrials i energètiques i instal·lacions de radiocomunicació) dels annexos de la Llei 20/2009
Exempció de controls ambientals.
Determinació i mostreig de contaminants a l'atmosfera
Calibratge dels sistemes automàtics de mesurament d'emissions a l'atmosfera
Determinació analítica de contaminants a l'atmosfera
Prevenció de la contaminació acústica [PCA]
Mesurament de la qualitat acústica de l'edificació (QE)
Avaluació de la qualitat acústica del territori (QT)
Comerç d'emissió de gasos amb efecte d'hivernacle [GEH]
Sistema comunitari de gestió i auditoria ambientals [EMAS]
Etiquetatge ecològic de productes i serveis
Distintiu de garantia qualitat ambiental per a productes (PRO)
Distintiu de garantia qualitat ambiental per a serveis d'alta ocupació (SAO)
Distintiu de garantia qualitat ambiental per a serveis de baixa ocupació (SBO)
Etiquetatge ecològic de la UE per a productes (PRO)
Etiquetatge ecològic de la UE per a serveis (SER)
Caracterització residus i lixiviats [RES]
Control de la gestió de residus
Mostreig i anàlisi de tots els paràmetres regulats per la normativa vigent
Prevenció de la contaminació del sòl [SOL]
Mostreig i control de la qualitat del sòl
Control i vigilància de les masses d'aigua i gestió dels abocaments [AIG]
Entitats de control i presa de mostres [EC]
Presa de mostres d'aigües superficials, subterrànies o costaneres per a la posterior anàlisi fisicoquímica o la determinació in situ de determinats paràmetres (PMF)
Presa de mostres d'aigües residuals en establiments dels diferents usuaris d'aigua i en estacions depuradores d'aigües residuals (PMR)
Presa de mostres de sediments i biota en aigües superficials, per a l'anàlisi de compostos químics acumulats (PMS)
Presa de dades de caracterització hidromorfològica per a la valoració de la qualitat de les masses d'aigua superficials (PMH)
Presa de mostres d'aigües superficials, subterrànies o costaneres per a l'anàlisi de variables microbiològiques (PMM)
Presa de mostres d'elements biològics aquàtics (invertebrats bentònics, macroalgues, plàncton, fitobentos, macròfits i vertebrats) per a la seva quantificació i identificació i posterior càlcul de mètriques per a l'avaluació de l'estat del medi (PMB)
Laboratoris d'assaig (control i determinació analítica) [LA]
Determinació analítica de mostres d'aigües residuals d'establiments dels diferents usuaris d'aigua (LAR)
Determinació analítica en mostres d'aigües residuals i de llots d'EDAR (LAE)
Determinació analítica de paràmetres fisicoquímics de mostres d'aigües superficials, subterrànies o costaneres, substàncies prioritàries, prioritàries perilloses i preferents i contaminants emergents (LAC)
Determinació de substàncies prioritàries, perilloses i preferents i contaminants emergents en sediments i biota (LAS)
Determinació analítica de paràmetres biològics aquàtics (invertebrats bentònics, macroalgues, plàncton, fitobentos, macròfits i vertebrats) i posterior quantificació i identificació per a l'aplicació d'indicadors biològics en les condicions i nivell taxonòmic (LAB)
Verificadors de la gestió dels abocaments [V]
Els correspon l'elaboració de dictàmens sobre el funcionament i els resultats de les instal·lacions de depuració, sobre les característiques i eficiència d'instal·lacions, procediments i circuits d'aigua o sobre les mesures correctores exigides dins dels procediments d'autorització d'abocament.
(1) No implica disposar necessàriament de la corresponent acreditació.
Requisits addicionals d'independència i imparcialitat
1.1 L'entitat col·laboradora i el seu personal, i l'organització superior a què pertany l'entitat, si s'escau, no poden estar vinculats amb cap activitat que pugui entrar en conflicte amb la independència de judici i la integritat respecte de les actuacions de control i de verificació objecte de l'habilitació.
a) Es consideren incompatibles amb el control, la inspecció i la verificació com a entitat col·laboradora de medi ambient, els serveis d'enginyeria, de consultoria i la implantació de sistemes de gestió ambiental en activitats susceptibles de ser controlades, inspeccionades o verificades.
No es consideren incompatibles les activitats de control i de verificació que regula aquest Decret amb les activitats realitzades per l'entitat col·laboradora com a entitat de tercera part, o la realització d'actuacions d'autocontrol per una activitat, sempre que no es produeixi un conflicte d'interessos.
b) L'entitat col·laboradora no pot realitzar cap actuació en el marc d'aquest Decret en una activitat que tingui relacions contractuals amb una empresa que realitza activitats incompatibles segons aquest Decret (enginyeria, consultoria o implantació de sistemes de gestió ambiental), si aquesta empresa té titulars o personal directiu amb relació de parentiu de fins a segon grau amb els titulars, socis o personal directiu de l'entitat col·laboradora.
c) El personal tècnic habilitat que tingui una vinculació personal de parentiu de fins a segon grau amb persones que siguin titulars, socis o personal directiu d'empreses que realitzin activitats incompatibles segons aquest Decret (enginyeria, consultoria, o implantació de sistemes de gestió ambiental) ha d'inhibir-se de realitzar qualsevol actuació per a aquestes empreses.
1.2 L'entitat ha de valorar i documentar les accions que s'han de prendre en la contractació de personal que s'hagi dedicat prèviament a activitats incompatibles d'acord amb aquest Decret.
En cap cas el personal tècnic pot portar a terme una actuació de control o de verificació en una activitat en la qual en els dos anys previs va participar en serveis d'enginyeria o consultoria.
1.3 Si l'entitat ofereix altres serveis de consultoria o assistència tècnica no incompatibles amb el que estableix el punt 1, ha de valorar prèviament si la dependència financera o d'un altre tipus pot comprometre la independència i imparcialitat de l'actuació com a entitat col·laboradora abans de portar-la a terme.
1.4 L'entitat no pot compartir oficines, estructura organitzativa, personal, mitjans, equips ni publicitat amb cap empresa o entitat que realitzi activitats incompatibles d'acord amb aquest Decret.
1.5 L'entitat ha de disposar d'una política pública assumida per l'alta direcció, així com de procediments, permanentment actualitzats, que garanteixin el compliment dels requisits d'independència i imparcialitat que regula aquest Decret.
1.6 L'entitat ha de disposar, i mantenir-la permanentment actualitzada, d'una declaració del compliment dels requisits d'independència i imparcialitat que regula aquest Decret, signada pel director o directora general (o equivalent).
Aquesta declaració ha d'incloure una descripció detallada de totes les activitats que realitza l'entitat col·laboradora i també l'organització superior a la qual pertany, si s'escau.
1.7 L'entitat ha de disposar d'un document permanentment actualitzat on constin totes les empreses que s'hi detallen, o amb vinculació personal.
Aquest document ha d'incloure una descripció detallada de totes les activitats realitzades per aquestes empreses, que indiqui si aquestes activitats són incompatibles i, si escau, el sistema i procediments per evitar qualsevol tipus de conflicte d'interès.
L'entitat no pot portar a terme cap actuació com a entitat col·laboradora en una activitat on l'entitat a la qual pertany o una empresa relacionada hagi estat involucrada en l'enginyeria, consultoria o l'assistència tècnica.
L'assegurança o garantia financera ha de tenir la cobertura mínima següent:
Per a les entitats de la resta d'àmbits sectorials